Blazoen van Nederlands Limburg

Heraldische besjrieving
" 'n Geveredeild sjildj; 't ieërste kwarteer in zilver 'ne van goud gekroonde en geklauwde leeuw van kael mit dubbele stert; 't twieëde kwarteer in goud 'ne van kael getóngde en geklauwde ongekroonde leeuw van sabel; 't derde kwarteer in goud drie häöres van kael, geplaats twieë en ein, en veurzeen van benj van zilver; 't veerde kwarteer in lazoer 'ne leeuw van goud mit dubbele stert, getóngd van kael, gekroond en geklauwd van goud; euver alles haen 'n hertsjildj van zilver belaje mit 'n van goud gekroonden en geklauwden leeuw van kael mit dubbele stert. 't Sjildj gedèk mitte Limburgse hertogelikke hood of kroon."

Verklaoring
't Blazoen of waope van Limburg besteit oet veer kwartere en e hertsjildj. Alle deile van 't waope symbolisere 'n bepaold gebied, waat vreuger in de huidige provincie loog. 't Hertsjildj is 'ne Limburgse leeuw. 't Is 't waope van 't vreugere Hertogdom Limburg mit es hoofdstad de stad Limburg bie Luuk. 't Ieërste kwarteer is 't waope vanne Hieërlikheid Valkeberg. Dit is geliek aan 't waope van 't Hertogdom Limburg, ómdet Valkeberg vreuger 'n lieën van Limburg is gewaes. 't Twieëde kwarteer is 'ne Gulikse leeuw. Versjillende plaatse in 't noorde van Zuid-Limburg en in Midde-Limburg behuuerde vreuger toet 't Hertogdom Gulik. Deze leeuw is auch truuk te vinje in 't waope vanne stad Gulik (Jülich). De poshäöres in 't derde kwarteer kómme oet 't waope vanne Graafsjap Häör. 't Lèste kwarteer leut 'ne Gelderse leeuw zeen. Groeate deile van Noord- en Midde-Limburg behuuerde vreuger toet Gelder. De hertogelikke kroean weurd gebroek, ómdet Limburg van 1839 toet 1866 'n soeverein hertogdom waas.

Gesjiedenis
Op 27 december 1886 verlieënde Keuning Wullem III bie keuninklik besloet dit waope ane provincie Limburg.

Categorie:Nederlands Limburg
Categorie:Heraldiek